Sagunt participa en la campanya 'Tortugues al Mediterrani' de la Fundació Oceanogràfic
22 de juny 2021

![Imagen sin texto alternativo.](/media/0fzbcmox/86-c_minitortugas2541.jpg)  

L'Ajuntament de Sagunt s'ha adherit a la campanya _Tortugues al Mediterrani_ de la Fundació Oceanogràfic, una iniciativa divulgativa que busca conscienciar sobre l'especial protecció que requerix la tortuga babaua en la seua època de nidificació.

La segona edició d'esta proposta que impulsa la Fundació Oceanográfic amb la col·laboració del Govern autonòmic, Ferrocarrils de la Generalitat Valenciana i ajuntaments com el de Sagunt, entre d’altres, consistix en la col·locació de més de 1.600 cartells en _mupis_ i altres suports des dels quals s'informa en els punts de major concurrència i visibilitat a banyistes i viatgers de la presència de la tortuga babaua –caretta caretta– en les costes del Mediterrani. D'igual manera, se'ls advertix que, en cas de produir-se un albirament, el més convenient i eficaç és telefonar al 112, amb el qual s'activa la Xarxa de Varaments, composta per la Universitat de València, la Conselleria d'Agricultura, Medi Ambient, Canvi Climàtic i Desenvolupament Rural i la pròpia Fundació Oceanogràfic.

En el cas de Sagunt, concretament estos cartells es disposaran i distribuiran principalment en les postes de socorrisme de les platges del Port de Sagunt, Almardà, Corinto i Malva-rosa.

Segons indiquen des de la Fundació Oceanogràfic, les dates de la campanya són crucials per a la conservació de l'espècie, ja que l'estiu és la temporada en què es produix la nidificació, és a dir l'acostament a la platja de les femelles per a depositar els seus ous en els punts que consideren adequats, motiu pel qual resulta fonamental que no siguen molestades. En haver-se produït l'any passat un augment de nius, i a causa de la _filopatria_ d'estos animals, és possible que torne a registrar-se un bon nombre de nidificacions.

Esta campanya de sensibilització es va presentar dimecres passat en el Parador del Saler pel director general de l’Oceanogràfic de València, Eduardo Nogués, coincidint amb el Dia Mundial de la Tortuga Marina, i compta amb la participació de més de 55 municipis costaners de la Comunitat Valenciana, Balears i Regió de Múrcia, a més d'institucions com MetroValència i Tram d'Alacant. Així mateix, col·laboren la Conselleria d'Agricultura, Medi Ambient, Canvi Climàtic i Desenvolupament Rural, Ferrocarrils de la Generalitat Valenciana, Emergències 112, Universitat de València, Paradores i Global Omnium.

En l'acte, a més, es va procedir, després de la presentació de la campanya, a la neteja d'un xicotet sector de la platja de la Devesa per part dels i les participants i membres de la pròpia Fundació per a posar de manifest la necessitat de cuidar els arenals de les costes i mostrar com s'embruten a base de gestos incívics i fins i tot amb fems procedents de l'interior, principalment de plàstics. Igualment, i amb idèntic objectiu divulgatiu i de conscienciació, es va procedir a soltar dos de les tortugues que s'han recuperat en l'Àrea de Conservació i Recuperació d'Animals Marins –coneguda com l'ARCA de la Mar–, la supervivència de la qual es troba amenaçada per diverses causes com la contaminació, la degradació o pèrdua dels seus hàbitats o les accions derivades de les activitats humanes, entre d’altres.

L’Oceanogràfic, amb més de 23,6 milions de visitants des de 2003, és el centre més visitat de la Comunitat Valenciana. Gestionat per Avanqua, pertanyent a Global Omnium, és l'aquari més gran d'Europa i en el qual es representen tots els ecosistemes del planeta. L'objectiu final és que l’Oceanogràfic contribuïsca al coneixement i la conservació del medi ambient marí, proporcionant als visitants una experiència única, enriquidora i atractiva.

La Fundació Oceanogràfic naix amb l'objectiu d'ampliar la missió de l'aquari, complementant-la amb el desenvolupament d'iniciatives de responsabilitat social i ambiental que impregnen l'esperit i el treball realitzats.​

![Imagen sin texto alternativo.](/media/kfnglsbl/86-c_carteltortugas.jpg)  
  
  

​

*   [](http://www.facebook.com/sharer.php?u=https://aytosagunto.es/va/actualitat/sagunt-participa-en-la-campanya-tortugues-al-mediterrani-de-la-fundacio-oceanografic/ "Facebook")
*   [](http://twitter.com/share?url=https://aytosagunto.es/va/actualitat/sagunt-participa-en-la-campanya-tortugues-al-mediterrani-de-la-fundacio-oceanografic/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-participa-en-la-campanya-tortugues-al-mediterrani-de-la-fundacio-oceanografic/ "Linked In")
*   [](mailto:?body=https://aytosagunto.es/va/actualitat/sagunt-participa-en-la-campanya-tortugues-al-mediterrani-de-la-fundacio-oceanografic/)